《闽中山间每早白雾四塞咫尺不辨》
宋代·张嵲

闽岭冬候晚，岁穷殊未寒。
谁为五里雾，皓皓怀群山。
剥琢斧斤响，啁啾禽鸟间。
逖听知何处，四顾但漫漫。
怳如湖水秋，眇与天相连。
乔林膏沐已，远岫渐披颜。
高阁延朝景，清辉泛林端。
谅非侵晨兴，讵识景物闲。
忽思乡社岁，日晏未开关。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。